Trupulleikarnir við dálkaðari bunkarolju halda fram og versna. Vánalig bunkarolja førir til fleiri maskinskaðar Aftaná meira enn 100 maskinskaðar kring um í heiminum er púra greitt, at maritimi ídnaðurin í dag upplivir eina av ringastu kreppunum við dálkaðari bunkarolju. Ímeðan alt fleiri skip verða rakt av maskintrupulleikum, veksur ørkymlanin í shippingídnaðinum, tí tað framvegis er nógv dálkað bunkarolja í umferð. Tað sær eisini út til at vera ógjørligt at finna útav, hvaðan dálkaða bunkaroljan kemur. Fyrstu lastirnar av dálkaðari bunkarolju vóru bunkraðar í Houston, men sama skitna bunkaroljan er eisini fingin í havnum í Karibia, Panama, Singapor, Malaysia og Hong Kong. Ósemja Serfrøðingar í bunkarolju er ósamdir um, hvør orsøkin er til trupulleikarnar. Ein greiningarstova meinar, at spor eru av einari fremmandari evnafrøðiligari samanseting, Fenoler, í dálkaðu oljuni. Aðrir serfrøðingar vísa hesum aftur. “ Vanliga dálkar skitin bunkarolja filtrini, men seinast maskinskaðarnir hava verið álvarsligari. Til dømis sær út til, at skitna oljan oyðileggur brennievnispumpurnar, og tá kann vandi vera á ferð, tí maskinan kann steðga,” sigur Kjeld Aabo, Man Energy Solutions, við Søfart.